Ντιρκ Χαλς

Ο **Ντιρκ Χαλς** (ολλανδικά: **Dirck Hals**, 19 Μαρτίου 1591 – 17 Μαΐου 1656) ήταν Ολλανδός ζωγράφος της Χρυσής Ολλανδικής Εποχής στη ζωγραφική, ο οποίος ασχολήθηκε κυρίως με απεικονίσεις εορτών και αιθουσών χορού. Επηρεάστηκε σαφώς από τον μεγαλύτερο αδελφό του, Φρανς Χαλς.

## Βιογραφία

Ο Χαλς ανήκε σε οικογένεια της Αμβέρσας, η οποία αναγκάστηκε να φύγει από την πόλη το 1585 λόγω της ισπανικής εισβολής και κατέφυγε στο Χάαρλεμ. Ο πατέρας του ήταν ενδυματολόγος, ενώ ο μεγαλύτερος αδελφός του (και πρώτος Δάσκαλός του) ήταν ο Φρανς Χαλς. Ο μικρός Χαλς μαθήτευσε επίσης και με τον Άμπραχαμ Μπλούμερτ και ξεκίνησε τη σταδιοδρομία του το 1618 στη γενέτειρά του.. Σε αυτήν παρέμεινε ως τον θάνατό του, το 1656, εκτός από κάποιες χρονικές περιόδους, συγκεκριμένα το 1641-42 και 1648-49, οπότε εργάστηκε στο Λέιντεν.

Το πρώτο χρονολογημένο έργο του ανάγεται στα 1621 και την ίδια περίπου εποχή νυμφεύτηκε την Αγκνιέτα Γιανσντ. Από τον γάμο αυτόν γεννήθηκαν επτά παιδιά (κατά το χρονικό διάστημα 1621 - 1635), τα οποία βαπτίστηκαν σύμφωνα με την Αναμορφωμένη Εκκλησία της Ολλανδίας. Κατά το χρονικό διάστημα 1618 - 1624 διετέλεσε μέλος της εθνοφρουράς του Σώματος του Αγίου Γεωργίου, ενώ ήταν, μαζί με τον αδελφό του Φρανς και μέλος της Συντεχνίας των ρητόρων *De Wijngaertranken*. Ήταν στενός φίλος με τον χαράκτη Γιαν φαν ντε Φέλντε τον νεότερο και παρέστη στη βάπτιση ενός από τους γιους του, ενώ σύμφωνα με ένορκες μαρτυρίες ήταν δανειστής του χαράκτη Βίλλεμ Άκερσλοοτ για ποσόν 24 φιορινίων. Το γεγονός αυτό μαρτυρά ότι ο καλλιτέχνης εργαζόταν ανεξάρτητα πριν γίνει μέλος στη Συντεχνία του Αγίου Λουκά το 1627.

Παράλληλα με την ενασχόλησή του με τη ζωγραφική, ασχολήθηκε και με το εμπόριο έργων τέχνης, ασχολία διαδεδομένη ανάμεσα στους ζωγράφους της εποχής. Οργάνωνε δημοπρασίες πινάκων με τον χαράκτη Κορνέλις φαν Κιττενστάιν το 1634 και τον Φρανσουάς Ελάουτ, ζωγράφο νεκρών φύσεων το 1635. Ανάμεσα στα δημοπρατούμενα έργα ήταν δικά του και του αδελφού του, Φρανς, του Σάλομον φαν Ράουσντελ, του Γιαν φαν Χόγιεν και της Γιούντιτ Λέιστερ. Συνδεόταν, επίσης, με τον Πίτερ φαν ντεν Μπος και λάμβανε τα έσοδα από τις δημοπρασίες που αυτός διοργάνωνε. Συχνά βρισκόταν αντιμέτωπος με οικονομικά προβλήματα, όπως φαίνεται και από την κατάσχεση της περιουσίας του στο Λέιντεν.

Ο Ντιρκ Χαλς αρχικά ζωγράφιζε εικόνες ζώων, υπό την καθοδήγηση του Άμπραχαμ Μπλούμερτ. Σταδιακά, όμως, επικεντρώθηκε στη ρωπογραφία και ειδικότερα στις συνομιλίες ανάμεσα σε μέλη κομψής συντροφιάς, την οποία απεικόνιζε με ζωηρά χρώματα και αρκετές λεπτομέρειες, με χαμογελαστά πρόσωπα και κομψά ενδύματα, συχνά σε κήπους ή αριστοκρατικές κατοικίες και σε γενικές γραμμές σε σχετικά μικρές διαστάσεις. Ζωγράφισε, επίσης, και μερικά πορτρέτα.

Στα έργα του διαφαίνεται η επιρροή των Χέντρικ Ποτ, Βίλλεμ Μπόιτεβεχ και του Εσάιας φαν ντε Φέλντε. Χαρακτηριστικό στους πίνακές του είναι το στρωμένο με πλακάκια δάπεδο, το οποίο εκείνη την εποχή ήταν σχεδόν άγνωστο στις Κάτω Χώρες. Άλλο επαναλαμβανόμενο θέμα του ήταν αυτό του "κήπου της αγάπης" του ύστερου Μεσαίωνα. Ζωγράφισε, επίσης, μια σειρά πινάκων, μεταξύ 1620 και 1630, που είχαν ως κεντρικό θέμα κάποια κυρία αφοσιωμένη στα γράμματα, υπό το φως κεριών, σε οικιακό περιβάλλον γυμνό και πολύ λίγο διακοσμημένο.

Συνεργάστηκε με τον Ντιρκ φαν Ντέλεν, ο οποίος προσέθετε τις μορφές στα έργα του αλλά συνέβη και το αντίθετο, ο Χαλς προσέθεσε μορφές σε έργα αρχιτεκτονικών απεικονίσεων του Ντέλεν, ο οποίος ζωγράφισε το περιβάλλον των σαλονιών σε ορισμένα έργα του Χαλς.

Έργα του αναπαράχθηκαν από μερικούς χαράκτες, όπως οι Κορνέλις φαν Κιττενστάιν, Σάλομον Σαβεράι και Χίλλις φαν Σνάιντελ.

Μαθήτριά του διετέλεσε η Γιούντιτ Λέιστερ και μαθητής του ο Λούις Μπέρναρντ Κόκλερς. Επηρέασε τους Γιόχανν Χούλσμαν. Βίλλεμ Ντόιστερ και Νατάνιελ Μπάκον.

## Φωτοθήκη

File:Dirck Hals - Merry Company at Table - WGA11040.jpg|*Χαρούμενη συντροφιά στο τραπέζι*, λάδι σε ξύλο βαλανιδιάς, Πινακοθήκη Βερολίνου
File:Dirck Hals - An Elegant Company Playing Music - WGA11036.jpg|Χαρούμενη συντροφιά παίζει μουσική*, λάδι σε πάνελ, 56 x 70 cm, ιδιωτική συλλογή
File:Dirck Hals - Amusing Party in the Open Air - WGA11044.jpg|*Διασκέδαση στο ύπαιθρο*, λάδι σε μουσαμά, 34 x 61,3 cm, Μουσείο Καλών Τεχνών Βουδαπέστης
File:Dirck Hals - Woman playing a flute FHM01 OS-I-107.jpg|*Γυναίκα παίζει φλάουτο*, λάδι σε μουσαμά, Μουσείο Φρανς Χαλς
File:Gentlemen Smoking and Playing Backgammon in a Tavern, Dirck Hals 1627.png|Άνδρες καπνίζουν και παίζουν τάβλι*
File:Dirck Hals - Merry Company - WGA11039.jpg|*Χαρούμενη συντροφιά*, λάδι σε πάνελ, 45 x 67,5 cm, ιδιωτική συλλογή
File:Merry Company on a Terrace, by Dirck Hals, 1625, oil on panel - Fogg Art Museum, Harvard University - DSC01313.jpg|*Χαρούμενη συντροφιά σε βεράντα*, λάδι σε πάνελ, Μουσείο Τέχνης Φογκ, Πανεπιστήμιο του Χάρβαρντ
File:Tric-Trac Players in an Interior by Dirck Hals 1626.jpg|*Παίκτες "τρικ τρακ"*


## Δείτε επίσης
* Ζωγραφική της ολλανδικής Χρυσής Εποχής
* Κατάλογος Ολλανδών ζωγράφων

## Παραπομπές


## Βιβλιογραφία
* 
* 
* 
* 
*  
* 
* 

## Εξωτερικοί σύνδεσμοι
* 
* 
* Dirck Hals in Artnet
* Dirck Hals in Artcyclopedia
* Dirck Hals in Virtual International Authority File
* Dirck Hals in The Union List of Artists Names

Κατηγορία:Ολλανδοί ζωγράφοι
Κατηγορία:Ολλανδοί ζωγράφοι της Χρυσής Εποχής